Примирието в Близкия Изток остава твърде крехко | От света | DW | 02.12.2006
Примирието в Близкия Изток остава твърде крехко
В рамките на близкоизточната си обиколка федералният външен министър на Германия Франк-Валтер Щайнмайер проведе в събота срещи с представители на палестинското ръководство. Разговорите в Газа се проведоха в обстановка на крехко примирие между Израел и палестинските групировки.
Германският външен министър Щайнмайер в Газа
В Газа Франк-Валтер Щайнмайер пристигна от Ерихон на Западния бряг. Така той измина разстоянието от едната до другата окупирана част от палестинските територии. Този маршрут отдавна е забранен за палестинците. Точно преди 1 година американският държавен секретар Кондолиза Райс успя да извоюва съгласието на Израел да разреши преминаването по него поне на конвои от автобуси. Това споразумение обаче така и не беше приложено до днес. В резултат на това ивицата Газа остава напълно откъсната и блокирана територия. Нейните граници могат да преминават само политици, дипломати и журналисти, както и служители на хуманитарни организации.
Преминавайки през граничния пункт Ерец германският външен министър имаше възможност да се увери със собствените си очи, как Газа постепенно запада. Плодовите насаждения в северната част на ивицата са напълно унищожени, тъй като месеци наред те са били използвани като прикритие от военизираните палестинци за изстрелването на ракети “Касам” срещу израелската територия. Пътят към град Газа преминава през разрушени от израелската авиация жилищни квартали и някогашната промишлена зона на града.
Само прекратяването на финансовата и икономическа блокада срещу палестинците може да предотврати по-нататъшното затъване на автономните области в мизерия и нищета, в безработица и екстремизъм. За да бъде вдигната обаче тази блокада международната общност е поставила условието, правителството на Хамас да подаде оставка. Консултациите между Фатах и Хамас за създаване на правителство на националното единство обаче междувременно изпаднаха в застой. През тази седмица палестинският президент Махмуд Абас дори обяви преговорите за провалени, а изпълнителният комитет на ООП призова палестинския премиер Исмаил Хания да подаде оставка.
Преди Газа германският външен министър имаше разговори в Ерихон с главния преговарящ на ООН Саеб Ерекат, както и с Мустафа Баргути, един от най-известните политици в Рамала. Именно той бе човекът, който посредничеше в последните преговори между Хамас и Фатах. Срещите на първия германски дипломат продължиха в Газа с палестинския президент Махмуд Абас, който в момента полага усилия за намиране на изход от кризата.
“Ледът е много тънък”, заяви Щайнмайер след срещата си с палестинския президент. Той обаче се надява, че постигнатото преди седмица примирие между Израел и палестинците ще се задържи поне в ивицата Газа. Щайнмайер изрази и убеждението си, че хората в Израел и в палестинските територии страдат от продължаващия конфликт и се надяват на мир. Щайнмайер е убеден също, че президентът Махуд Абас е правилният човек, който може да продължи процеса на преговори с Израел.
Примирието междувременно остава твърде крехко. В събота израелски военен кораб обстрелва палестинско рибарско корабче, което е било навлязло прекалено навътре в морето. След инцидента беше съобщено, че той се е разминал без жертви и пострадали. През тази седмица въпреки примирието представители на организацията “Бригада на мъчениците от ал-Акса” изстреляха няколко ракети “Касам” от ивицата Газа срещу израелския граничен град Сдерот. Също и при това нападение нямаше пострадали.
Засега въоръжените банди на Хамас се придържат към договореното примирие.